OCIPAMA 2
Suku Helie?
1. Momo lie tu sukilila oku fendela Suku?
Suku yocili eye Ululiki wovina viosi. Eye ka kuete efetikilo ndaño esulilo. (Osamo 90:2) Suku eye Ono yolondaka viwa vi sangiwa Vembimbiliya. (1 Timoteo 1:11) Omo okuti Suku eye wa tu ĩha omuenyo, eye lika tu sukila oku fendela.
2. Suku wa tuwa ndati?
Lomue omunu wa muile Suku, momo eye Espiritu, ci lekisa okuti, omuenyo waye wa velapo omuenyo woviluvo viosi vi kasi kilu lieve. (Yoano 1:18; 4:24) Pole, ovituwa via Suku tu vi limbukila kovina a lulika. Apako, kuenda eposo liolonelẽho, vi situlula ocisola ca Suku lolondunge viaye. Oku tanda kuoluali, ku eca uvangi wunene waye.
Poku tanga Embimbiliya, tu lilongisa ovina vialua viatiamẽla kovituwa via Suku. Olio, li tu sapuila ovina Suku a sole levi a nyãle, ndomo a tata omanu vaye kosimbu, kuenda ndomo a enda oku liyeva kovitangi via litepa.
3. Anga Suku o kuete onduko?
Yesu wa popia hati: “A Isietu o kasi kilu. Onduko yove yi sumbiwe.” (Mateo 6:9) Ndaño okuti Suku o kuete olonduko vialua viesumbilo, pole o kuete lika onduko yimosi. Elimi lelimi li kuete ndomo li tukula onduko yaco. Kelimi liumbundu onduko yaco yi tukuiwa hati, “Yehova.” Pole, omanu vamue va yi tukula hati, “Yahweh.”
Vambimbiliya alua onduko ya Suku yopiwamo kuenje ya piñanyiwa lolonduko viesumbilo viokuti, Ñala, ale Suku. Pole eci Embimbiliya lia sonehiwa, onduko ya Suku ya tukuiwa eci ci soka 7.000 kolonjanja. Yesu wa sandeka onduko yaco eci a longisa omanu catiamẽla ku Suku.
4. Anga Suku o kuete muẽle ocikembe letu?
Ohali yalua omanu va kasi oku tala, yi lekisa hẽ okuti Suku ka kuete ocikembe letu? Vamue va siata oku popia okuti Suku o kasi oku tu talisa ohali oco a tu seteke, pole eci, haciliko.
Suku wa eca komanu elianjo lioku linõlela eci va yongola oku linga. Anga hẽ ka tua sanjukile omo lielianjo tu kuete lioku nõla oku vumba Suku? (Yehosua 24:15) Pole, omanu valua va siata oku lingila vakuavo ovina vĩvi, kuenje va tala ohali yalua. Yehova o sumua calua poku mola ũvi u kasi oku lingiwa voluali.
Yehova o Suku yimue yi kuete ocikembe letu. Eye o yongola okuti tu kuata esanju komuenyo. Ndopo o ka malako ohali yosi kuenda vana va siata oku koka ohali yaco. Pole, o kuete esunga lioku ecelela ohali vokuenda kuotembo yimue yitito. Vocipama 8, tu ka lilongisa esunga liaco.
5. Tu pondola oku kuata ndati ukamba la Suku?
Yehova o tu laleka oco tu kuate ukamba laye poku vangula laye volohutililo. Eye wa kapako omunu lomunu. (Osamo 65:2; 145:18) Yehova ukuakuecela. Eye wa kũlĩha alikolisilo etu oku u sanjuisa, ndaño okuti olonjanja vimue tu lueya. Ndaño okuti ka tua lipuile, tu pondola oku kuata ukamba la Suku.
Omo okuti Yehova wa tu ĩha omuenyo, tu sukila oku lekisa ocisola calua kokuaye okuti komunu ukuavo ci sule. (Marko 12:30) Osimbu o lekisa ocisola cove ku Suku poku lilongisa ovina vialua viatiamẽla kokuaye, loku linga ovina a yongola, o ka pamisa ukamba wove laye.
LILONGISA OVINA VIKUAVO
OLONDAKA VIWA VI TUNDA KU SUKU!
Anga Suku o Kuete Onduko?
Suku o kuete olonduko vialua viesumbilo, oku kongelamo Tõlo, Ululiki, kuenda Ñala. Pole, onduko ya Suku Vembimbiliya ya tukuiwa eci ci pitahãla 7. 000 kolonjanja.
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn